राउरकेला। सुंदरगढ़ नगरपालिका की महिला पार्षद वीणा साहू के पुत्र की गुंडागर्दी से नगरपालिका कर्मचारियों में आक्रोश देखा जा रहा है। कर्मचारियों ने आरोपी के खिलाफ कार्रवाई की मांग करते हुए कामकाज बंद कर दिया है। अंतत: इस सिलसिले में टाउन थाना में विधवित मामला दर्ज कराया गया है। पुलिस मामले की छानबीन कर रही है। मिली जानकारी के अनुसार गुरुवार को नगरपालिका के कुछ कर्मचारी वार्ड नम्बर एक में लाइट लगाने का काम कर रहे थे।
दोपहर बाद पार्षद वीणा साहू का बेटा चंद्रकांत साहू नगरपालिका कार्यालय पहुंचा और हंगामा मचाना आरंभ कर दिया। इस दौरान उसने कर्मचारी अशोक पटेल की पिटाई कर दी। खास बात यह है कि पार्षद भी इस दौरान वहां उपस्थित थीं, किन्तु उन्होंने अपने बेटे को रोकना उचित नहीं समझा। टाउन पुलिस का कहना है कि सिरे से मामले की छानबीन की जा रही है। जांच समाप्त होने के बाद आगे की कार्रवाई की जाएगी। खबर लिखे जाने तक आरोपी की गिरफ्तारी नहीं हो पाई थी।